Guvernul îi face cadou lui Liviu Dragnea autostradă strategică spre Teleorman. Autostrada cerută de moldoveni în stradă rămâne blocată de 11 ani

Guvernul Dăncilă a declarat proiect strategic autostrada Sudului, care va lega Bucureștiul de Alexandria, Craiova și Lugoj, a anunțat marți vicepremierul Viorel Ștefan. Guvernul vrea să finanțeze Autostrada Sudului (550 km) prin parteneriat public-privat (PPP). În paralel, proiectul cerut în stradă de moldoveni, autostrada A8 care să lege Iași de Târgu-Mureș, a fost blocată la începutul anului de Compania de Autostrăzi și intră în al 11-lea an de îngheț.

Vicepremierul Viorel Ștefan a prezentat marți cele trei proiecte strategice pe care Guvernul vrea să le realizeze prin PPP: autostrada Târgu Neamț – Iași – Ungheni (care leagă Iașul de est, nu de vest), autostrada Sudului (care trece prin județul Teleorman, fieful lui Liviu Dragnea) și autostrada Ploiești – Râșnov (care urma să fie realizată printr-un parteneriat cu Banca Mondială).

Autostrada A8 este în moarte clinică. Ultimul eveniment notabil s-a înregistrat în februarie 2008, când a fost reziliat contractul de revizuire a studiului de fezabilitate pe porțiunea Târgu Mureș – Ditrău, potrivit monitorizării HotNews.ro. Autostrada care ar trebui să Moldova de Vest e doar pe hârtie, cu zero lucrări. Acum, autoritățile se pregătesc să contracteze un nou Studiu de Fezabilitate, potrivit HotNews.ro.

Reamintim că circa o mie de șoferi din Moldova au venit sâmbăta trecută în București la un miting prin care au cerut construirea A8, fiind exasperați de inacțiunea guvernului. Protestatarii nu au fost lăsați de jandarmi să intre cu mașinile în Piața Victoriei, pe motiv că ar fi periclitat pietonii care participau la Noaptea Muzeelor.

Pe lângă cele trei autostrăzi, alte proiecte strategice prezentate de Viorel Ștefan sunt reţeaua de spitale CFR şi complexul medical „Carol Davila”, care include Spitalul Republican.

Viorel Ștefan a declarat că Guvernul va începe să caute partenerii privați cu care să deruleze investițiile.

”Venim cu un model nou de dezvoltare economică, adaptat contextului economic. Ne propunem să susţinem investiţiile prin angrenarea de resurse şi stimularea mediului de afaceri fără a pune presiune asupra bugetului de stat. De aceea am adoptat recent Ordonanţa de urgenţă a guvernului care modifică legea parteneriatului public-privat şi iată că astăzi suntem în măsură să anunţăm prima listă cu proiectele strategice care vor fi demarate în scurt timp pe noua legislaţie a parteneriatului public-privat”, a spus Ștefan, potrivit Agerpres.

Foto: InquamPhotos / Octav Ganea